b'\n_START_ARTICLE_\nTurun\xe2\x80\x93Ahvenanmaan vahvistettu asema\n_START_PARAGRAPH_\nTurun\xe2\x80\x93Ahvenanmaan vahvistettu asema oli osa Ven\xc3\xa4j\xc3\xa4n keisarikunnan merivoimien suunnitelmaa eurooppalaisen sodan varalta kes\xc3\xa4kuulta 1912, ja sit\xc3\xa4 alettiin Saksan hy\xc3\xb6kk\xc3\xa4yksen pelossa panna toimeen voimallisesti ensimm\xc3\xa4isen maailmansodan alettua. Etel\xc3\xa4mm\xc3\xa4ss\xc3\xa4 vastaavanlainen asema oli Muhun vahvistettu asema Vironmaan kuvernementissa._NEWLINE_Suunnitelma k\xc3\xa4sitti 18 rannikkopatteria, jotka sijoitettiin p\xc3\xa4\xc3\xa4asiassa Krimin sodan p\xc3\xa4\xc3\xa4tteeksi 30. maaliskuuta 1856 Ven\xc3\xa4j\xc3\xa4n keisarikunnan ja sodan voittaneiden Osmanien valtakunnan, Ranskan keisarikunnan sek\xc3\xa4 Yhdistyneen kuningaskunnan kesken Pariisin rauhassa demilitarisoimalle Ahvenanmaalle. Mustanmeren osalta Ven\xc3\xa4j\xc3\xa4 oli ilmoittanut jo 1870, ettei se katso demilitarisoinnin koskevan Mustanmeren aluetta Pariisin rauhan mukaisesti. Ahvenanmaan osalta ei tiett\xc3\xa4v\xc3\xa4sti tuonkaltaista julistautumista irti rauhansopimuksen m\xc3\xa4\xc3\xa4r\xc3\xa4yksist\xc3\xa4 tehty ensimm\xc3\xa4iseen maailmansotaan menness\xc3\xa4, jossa Ranska ja Yhdistynyt kuningaskunta olivat ententen\xc3\xa4 ja ymp\xc3\xa4rysvaltoina Ven\xc3\xa4j\xc3\xa4n keisarikunnan liittolaisia, kun taas Osmanien valtakunta oli Saksan puolelle menneen\xc3\xa4 ja keskusvaltoihin liittyneen\xc3\xa4 Ven\xc3\xa4j\xc3\xa4nkin vihollinen.'